32002D0477
L 164/39
JURNALUL OFÍCIAL AL UNIUNII EUROPENE
DECIZIA COMISIEI
din 20 iunie 2002
de stabilire a cerințelor de sănătate publică pentru carnea proaspătă și carnea de pasăre importate din țări terțe și de modificare a Deciziei 94/984/CE
(notificată cu numărul C(2002) 2196)
(Text cu relevanță pentru SEE)
(2002/477/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 71/118/CEE a Consiliului din 15 februarie 1971 privind problemele de sănătate care afectează schimburile cu carne proaspătă de pasăre (1), astfel cum a fost modificată ultima dată prin Directiva 97/79/CE (2), în special articolul 14 partea B alineatul (2) litera (b),
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (3), astfel cum a fost modificată ultima dată prin Regulamentul (CE) nr. 1452/2001 (4), în special articolul 16 alineatul (1),
întrucât:
(1)
Cerințele de sănătate publică prevăzute de Decizia 2001/471/CE a Comisiei din 8 iunie 2001 de stabilire a normelor care se aplică controalelor regulate de igienă generală efectuate de către operatori în unități conform Directivei 64/433/CEE privind condițiile de sănătate pentru producerea și comercializarea cărnii proaspete și Directivei 71/118/CEE privind problemele de sănătate care afectează producerea și introducerea pe piață a cărnii proaspete de pasăre (5) ar trebui, de asemenea, să se aplice importurilor provenind din țări terțe.
(2)
În acest scop, ar trebui în primul rând să se țină seama de normele din țările terțe privind aplicarea controlului regulat al igienei generale efectuat de către operatorii care exportă carne proaspătă de pasăre în Comunitate pentru a stabili dacă sunt îndeplinite criteriile enunțate la articolul 15 din Directiva 71/118/CEE și la articolul 3 alineatul (2) din Directiva 72/462/CEE, în vederea includerii unei țări terțe în lista stabilită.
(3)
În al doilea rând, ar trebui să se țină seama de aplicarea acestui control de către operatori pentru a se stabili dacă este cazul să fie incluși în listele de unități menționate la articolul 14 partea B alineatul (2) din Directiva 71/118/CEE și în articolul 4 alineatul (1) din Directiva 72/462/CEE.
(4)
În al treilea rând, ar trebui ca garanțiile care trebuie date în conformitate cu articolul 14 partea B alineatul (1) litera (b) din Directiva 71/118/CEE și cu articolul 4 alineatul (2) litera (a) din Directiva 72/462/CEE să fie incluse de îndată ce este posibil în atestările de sănătate care completează modelele de certificate menționate la articolul 14 partea B din Directiva 71/118/CEE și la articolul 22 din Directiva 72/462/CEE.
(5)
Directiva 71/118/CEE prevede întocmirea unei liste cu unitățile care îndeplinesc cerințele speciale ale legislației comunitare.
(6)
Decizia 97/4/CE a Comisiei din 12 decembrie 1996 de stabilire a listelor provizorii ale unităților din țările terțe din care statele membre autorizează importul de carne proaspătă de pasăre (6), astfel cum a fost modificată ultima dată prin Decizia 2001/400/CE (7), cuprinde o listă provizorie de unități.
(7)
Decizia 94/984/CE a Comisiei din 20 decembrie 1994 de stabilire a condițiilor de sănătate animală și certificare sanitar-veterinară obligatorii la importul de carne proaspătă de pasăre provenind din anumite țări terțe (8), astfel cum a fost modificată ultima dată prin Decizia 2001/659/CE (9), a fost modificată prin Decizia 2001/598/CE (10), între altele, pentru a se introduce în certificatele de sănătate animală și de sănătate publică modelul de atestare de sănătate pentru importul de carne proaspătă de pasăre provenind din țări terțe, necesară în conformitate cu articolul 14 partea B alineatul (1) litera (c) din Directiva 71/118/CE. În prezent, ar trebui, de asemenea, să se modifice Decizia 94/984/CE, pentru a se completa respectivul model de atestare în conformitate cu obiectivele prezentei decizii. De asemenea, este necesar să se rectifice, în același timp, și o eroare materială în anexa III la decizia mai sus menționată.
(8)
Directiva 72/462/CEE prevede că, fără a aduce atingere cerințelor de sănătate animală definite la articolele 14 și 15 din directiva respectivă, statele membre nu trebuie să autorizeze importul de carne proaspătă provenind dintr-o țară terță atunci când această carne nu corespunde condițiilor de sănătate publică ce urmează a fi adoptate. Articolul 17 alineatul (2) litera (c) din directiva mai sus menționată prevede obligația de a fi tratat carnea proaspătă în condiții de igienă în conformitate cu Directiva 64/433/CEE a Consiliului (11). Articolul 4 prevede întocmirea unor liste cu unitățile pentru care conformitatea cu dispozițiile directivei mai sus menționate și respectarea condițiilor de igienă stabilite de Directiva 64/433/CEE vor fi evaluate după criteriile prevăzute la alineatul (2) din același articol, care vor putea fi modificate sau completate de Comisie în funcție de rezultatul controalelor prevăzute la articolul 5.
(9)
Condițiile de sănătate animală și de certificare sanitar-veterinară pentru importul de carne proaspătă provenind dintr-un anumit număr de țări au fost stabilite pe baza articolului 16 din Directiva 72/462/CEE în mai multe decizii ale Comisiei care ar trebui reformate în viitorul apropiat. Până atunci, este necesar să se introducă în modelele de certificate de sănătate aceeași atestare de sănătate precum aceea introdusă de prezenta decizie pentru carnea proaspătă de pasăre.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Pentru a se stabili dacă o anumită țară terță îndeplinește criteriile enunțate la articolul 15 din Directiva 71/118/CEE și la articolul 3 alineatul (2) din Directiva 72/462/CEE pentru a fi inclusă în lista stabilită în conformitate cu aceste directive, Comisia ține seama de reglementările țării terțe respective referitoare la efectuarea controlului regulat al igienei generale, pe baza principiilor sistemului de analiză a riscurilor și a punctelor de control critice (HACCP) și, după caz, pe baza controalelor microbiologice efectuate de către operatorii care exportă carne proaspătă de pasăre sau carne proaspătă către Comunitate.
Articolul 2
În cazul în care sunt efectuate controale în conformitate cu Directiva 71/118/CEE și cu Directiva 72/462/CEE pentru a stabili dacă o unitate respectă dispozițiile directivelor menționate și ale anexei I la Directiva 64/433/CEE și poate deci să fie inclusă în lista prevăzută la articolul 14 partea B alineatul (2) din Directiva 71/118/CEE și la articolul 4 alineatul (1) din Directiva 72/462/CEE, se ține seama de aplicarea de către operatorii respectivi a prevederilor Deciziei 2001/471/CE.
Articolul 3
Decizia 94/984/CE a Comisiei se modifică după cum urmează:
1.
La anexa II punctul 15 (modelele A și B), secțiunea II (certificat de sănătate publică), se adaugă noul punct 5:
„5.
carnea descrisă anterior să provină dintr-o unitate care procedează la controlul igienei generale în conformitate cu dispozițiile Deciziei 2001/471/CE a Comisiei (12).
2.
La anexa III, cuvintele „marca de sănătate menționată la articolul 2” se înlocuiesc cu „marca de sănătate menționată la articolul 1 alineatul (2)”.
Articolul 4
Prezenta decizie se aplică de la data de 8 iunie 2003.
Pentru a se stabili dacă o anumită țară terță îndeplinește criteriile enunțate la articolul 15 din Directiva 71/118/CEE și la articolul 3 alineatul (2) din Directiva 72/462/CEE pentru a fi inclusă în lista stabilită în conformitate cu aceste directive sau în cazul în care se efectuează un control în conformitate cu articolul 14 din Directiva 71/118/CEE sau cu articolul 5 din Directiva 72/462/CEE, începând de la data adoptării prezentei decizii, Comisia ține seama de măsurile pregătitoare adoptate de această țară pentru a răspunde cerințelor prezentei decizii începând cu data de 8 iunie 2003.
Articolul 5
Prezenta decizie se adresează statelor membre.
Adoptată la Bruxelles, 20 iunie 2002.